REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu,turizam i energetiku

10 Broj 06- 2/203-13

17. jul 2013. godine

B e o g r a d

ZAPISNIK

22. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 29. MAJA 2013. GODINE

Sednica je počela u 12,20 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Anđelković, Vladimir Ilić, Dragomir J. Karić, Miodrag Nikolić, Zoran Pralica, Boško Ristić, Kenan Hajdarević i Petar Škundrić.

Sednici su prisustvovali zamenici članova Odbora: Radovan Raičević, (zamenik člana Odbora Nebojše Berića) i Dejan Rajčić (zamenik člana Odbora Velimira Stanojevića).

Sednici nisu prisustvovali članovi Odbora: Nebojša Berić, Ivan Jovanović, Branka Karavidić, Radojko Obradović, Dušan Petrović, Nenad Popović, Slavica Savić i Velimir Stanojević.

Sednici je prisustvovali narodni poslanici Marijan Rističević i Marko Atlagić, koji nisu članovi Odbora.

Sednici su, na poziv predsednika, prisustvovali Aleksandar Ljubić i Goran Petković, državni sekretari u Ministarstvu finansija i privrede; Dragijana Radonjić Petrović, posebni savetnik ministra finansija i privrede; Nina Samardžić, pomoćnik ministra finansija i privrede u Sektoru za razvoj preduzetništva i konkurentnost; Zlatko Milikić, pomoćnik ministra finansija i privrede u Sektoru za finansijski sistem; Ivan Simić, direktor Poreske uprave; Milan Knežević, potpredsednik Asocijacije malih i srednjih preduzeća i preduzetnika Srbije i Milanka Jezdimirović, član; dr Ljubomir Madžar, ekonomista; dr Miroslav Zdravković, urednik sajta Makroekonomija; Ivica Cvetanović, predsednik Konfederacije samostalnih sindikata; Dragoljub Rajić, direktor Unije poslodavaca Srbije i Dušan Korunoski, generalni sekretar Unije poslodavaca Srbije

Na predlog predsednika, Odbor je jednoglasno utvrdio sledeći

D n e v n i r e d

1. Stanje u privredi Srbije u sektoru malih i srednjih preduzeća

Na osnovu člana 44. Poslovnika Narodne skupštine sednica je održana zajedno sa Odborom za finansije, republički budžet i kontrolu trošenja javnih sredstava.

Uvodna izlaganja du podneli Dragoljub Rajić, direktor Unije poslodavaca Srbije, Milan Knežević, potpredsednik Asocijacije malih i srednjih preduzeća i preduzetnika Srbije i Milanka Jezdimirović, član AMSRS, Ivica Cvetanović, predsednik Konfederacije samostalnih sindikata, dr Ljubomir Madžar, ekonomista i dr Miroslav Zdravković, urednik sajta Makroekonomija.

Predstavnici privrede su u uvodnim izlaganjima obrazložili stanje u privredi i izneli predloge mera za rešavanje ekonomske krize u Republici Srbiji.

Svetska ekonomska kriza je počela 2008. godine. Tada su predstavnici privrede upozoravali Vladu da će kriza zahvatiti i Srbiju, što će se prvenstveno iskazati kroz rast nezaposlenosti, odnosno pad broja zaposlenih. Predlagali su mere za rasterećenje privrede, ali nije bilo reakcija od strane Vlade. Prema statističkim podacima, 2008. godine je, zbog visokih poreza, doprinosa i raznih naknada, 30% novootvorenih firmi zatvarano posle dve i po godine od osnivanja, a 2011. godine taj procenat je porastao na 49%. Danas skoro svi ekonomski agregati beleže negativan trend, što je dovelo u tešku situaciju 220 000 preduzetnika. U padu su investicije, kupovna moć građana, plate, broj zaposlenih. U ovom trenutku, preko polovine ukupnog prometa roba i usluga u Republici Srbiji obavlja se u sivoj ekonomiji i na crnom tržištu, tj. ne evidentira se i ne podleže plaćanju poreza i drugih dažbina. Ministarstvo finansija i privrede ne vrši na efikasan način carinjenje robe, carinski nadzor i druge poslove kontrole putnika i prometa robe i usluga sa inostranstvom. Prema podacima Svetske trgovinske organizacije, vrednost robe za koju se prilikom uvoza u Srbiju na granici sa Mađarskom traži povraćaj PDV-a iznosi 577 miliona evra. Na vrednost te robe u Srbiji se ne plaća ni carina ni PDV. S druge strane, oni koji zakonito posluju izdvajaju 63% na neto zaradu na ime poreza i doprinosa, plaćaju troškove prevoza radnika, naknadu za invalide, bolovanja do 30 dana, otpremnine prilikom penzionisanja ili otpuštanja. U januaru i februaru 2013. godine u trgovini je ugašeno 9200 radnih mesta, a u martu je bilo 3800 novozaposlenih na sezonskim poslovima. 6800 trgovinskih radnji je zatvoreno, a 5000 novih otvoreno.

Deficit u budžetu u prvom kvartalu je iznosio skoro 50 milijardi dinara i ako se trend nastavi deficit će na kraju godine biti 1,8 milijardi evra (Zakonom o budžetu RS za 2013. godinu predviđen je deficit od 1,2 milijarde evra), što bi iznosilo šest procenata BDP-a (predviđeno je 3,6%). Zakon je prekršen i u pogledu limita rasta javnog duga od 45%. Budžetski prihodi, i pored povećanja opšte stope PDV-a u oktobru 2012. godine sa 18% na 20%, rastu znatno sporije od očekivanja, odnosno, nominalno su manji u odnosu na isti period prošle godine. Ista je situacija i sa naplatom prihoda od akciza koji je u proseku u prvim mesecima ove godine desetak miliona evra mesečno niži u odnosu na isti period 2012. godine. Zabeležen je drastičan pad potrošnje (pad prometa u maloprodaji u martu o.g. je bio 16%, što je dovelo do pada zaposlenosti u grani trgovine). Privreda duguje oko 20 milijardi evra. U prvom kvartalu 2013. godine 1800 radnji više je zatvoreno nego što je otvoreno novih. 97 000 firmi uplatilo je samo poreze i doprinose, ali nije isplatilo plate, a računi velikog broja firmi su u blokadi. Ministri i državni sekretari nedovoljno sarađuju. Neracionalno se raspodeljuju diskreciona sredstva za razne podsticaje.

Analizom finansijskog sistema Srbije utvrđeno je da je utvrđen preobiman budžet, da je sistem bankocentričan, da banke zauzimaju 95% finansijskog tržišta, a osiguravajuća društva, investicioni fondovi i drugi učesnici svega 5%. Zanemaren je značaj domaće štednje koja iznosi sedam milijardi evra, što je krupan komad domaćeg novca koji trenutno koriste druge države. Da bi se mobilisao ovaj novac, potrebna su stručna znanja i izgradnja institucije koja će rukovoditi tim novcem u cilju reindustrijalizacije zemlje.

Pod pašnjacima, livadama i ugarima u Srbiji je 1,7 miliona hektara zemlje, a podatak da je nezaposleno 800 hiljada ljudi i da je potrebno obraditi dva ara po osobi za proizvodnju hrane, ukazuje na činjenicu da ostaje neobrađeno 100 puta više zemlje, odnosno neiskorišćenog resursa. Mere za privlačenje stranih direktnih investicija dovode do „ispumpavanja“ novca iz Srbije. U Sloveniju odlazi jedan milion evra dnevno po osnovu odobrenih kredita i investicija. Kriza u poslovanju javnih preduzeća, kojima upravljaju direktori postavljeni po političkoj liniji, dovela je u krizu brojna mala i srednja preduzeća oslonjena na njih.

Problem definisanja skupa ekonomskih i političkih odluka koje je potrebno doneti radi izlaska iz krize je suviše krupan da bi bilo ko mogao biti siguran da je nađeno pravo rešenje. Izneto je upozorenje da je postavljanje neostvarivih ciljeva najsigurniji put do neuspeha, da je potrebno pažljivo odmeravati svaki korak i usaglasiti interese unutar izvršne vlasti. Kada se traže izlazi iz krize, potrebno je voditi računa i o tome da je karakteristika koalicionih vlada sporije donošenje odluka.

Predstavnici privrede i ekonomisti su predložili sledeće mere:

* nadomestiti gubitak na prihodnoj strani republičkog budžeta kontrolom postupaka javnih nabavki, kontrolom naplate poreza, racionalizacijom viška zaposlenih u javnom sektoru i njihovim obučavanjem za vršenje kontrole protoka roba i usluga, u skladu sa važećim propisima;
* javne finansije voditi u skladu sa zakonima i evropskim direktivama, na način da se iz izveštaja o trošenju javnih sredstava jasno vidi da su potrošena u skladu sa zakonom, na najefikasniji i najekonomičniji način;
* rebalansom svesti budžet u realne okvire, uz fiskalnu relaksaciju privrede i stanovništva i uz očuvanje zdravog dela privrede;
* smanjiti subvencije preduzećima bez poslovne budućnosti i ukinuti subvencije poslodavcima za otvaranje novih radnih mesta;
* povećati fiskalnu odgovornost i države i poreskih obveznika;
* obučiti kadrove za vođenje javnih finansija i izgradnju institucija;
* racionalno koristiti sredstava iz budžeta Republike Srbije na način da se dugoročno povećaju prihodi budžeta;
* potrebno je da Vlada obrazuje radno telo za suzbijanje sive ekonomije, najvećeg socijalnog i ekonomskog problema Srbije, u kome će biti državni sekretari četiri nadležna ministarstva, predstavnici privrede i nauke;
* izgraditi institucije radi prikupljanja novca preko osiguravajućih društava i fondova, u cilju postepenog smanjenja dominantnog položaja banaka na tržištu kapitala;
* razvijati prioritetne grane privrede na principima dobrog menadžerskog upravljanja svim resursima;
* izjednačiti prosečne mesečne zarade po zaposlenom u javnom sektoru sa prosečnom mesečnom zaradom po zaposlenom u privredi RS;
* jačati prihodnu stranu PIO Fonda RS na principima dobrog menadžerskog upravljanja, u cilju smanjenja deficita;
* izmeniti disfunkcionalne odredbe u nizu zakona, između ostalih, odredbu o isplati otpremnina za celokupan radni staž prema Zakonu o radu i staviti van snage veliki broj propisa koji otežavaju poslovanje, posebno u oblasti trgovine;
* doneti mere za ukrupnjavanje zemljišnih poseda u poljoprivredi;
* koristiti brojne potencijale Dunava, od saobraćaja do turizma;
* revitalizovati elektroprivredu restrukturiranjem EPS – povećani priliv po osnovu PDV usled povećanja cene električne energije, iskoristiti za zaštitu onih kategorija stanovništva i privrede koje će najviše biti pogođene povećanjem cene.

U uvodnim izlaganjima ukazano je na činjenicu da recesione mere štednje ne daju rezultate, jer smanjenje potrošnje deluje na pad tražnje za robama i uslugama, pad tražnje ima za posledicu pad proizvodnje, a pad proizvodnje dovodi do novih otpuštanja radnika i zatvaranja privrednih subjekata. Predložene mere će imati rezultat ukoliko budu praćene akcionim planom za njihovo sprovođenje sa precizno određenim rokovima i izvršiocima.

Izneto je da je mera subvencionisanja poslodavaca za otvaranje radnih mesta nepoznata u ekonomskoj teoriji, jer će svaki poslodavac naći računa da otvori ekonomski rentabilno radno mesto. Srbija je subvencionisala „Fiat“ koji raspolaže imovinom od 80 milijardi dolara i ima više od 115 milijardi dolara prometa, što je više od BDP Srbije.

Predstavnik sindikata smatra da je potrebno obezbediti „sindikalnu stolicu“ u Narodnoj skupštini, kako bi sindikati mogli da iznesu stavove radnika o predlozima zakona. Upozorio je da će rebalans budžeta i mere koje utiču na smanjenje plata u javnom sektoru dovesti do porasta socijalnih tenzija, posebno u zdravstvu i prosveti, u kojima su zarade ispod republičkog proseka.

U diskusiji, narodni poslanici su izneli ocene, predloge, mišljenja i dali sugestije o predloženim merama.

Istaknuto je da je u Srbiji duboko ukorenjeno u svesti većine građana očekivanje da će država da rešava sve probleme. Potrebno je da se radi na promeni svesti, da se građanima saopštava istina o tome kakvo je stanje u društvu i koje su mere zbog toga nužne i neophodne. Prilikom razmatranja pitanja o privrednim kretanjima u Narodnoj skupštini, potrebni su stručna pomoć, predlozi i procene ekonomista.

U Narodnoj skupštini postoji „sindikalna stolica“. Sindikate predstavlja dvoje narodnih poslanika, ali da među dvadeset pet hiljada sindikalnih organizacija u Srbiji nema sindikalnih vođa koji svojim ličnim primerom pokazuju da predstoji velika borba za prava radnika.

Zadatak ekonomske diplomatije nije da organizuje promociju izvršne vlasti i političara, kao što je postala praksa, već da ugovara plasman srpskih proizvoda na tržišta zemalja u kojima su angažovani. Kada je u pitanju rusko tržište, ekonomski savetnici su potrebni u Sibiru i u drugim udaljenim delovima Ruske Federacije. Potrebno je napraviti jasan plan na kojim tržištima je potrebno promovisati srpske proizvode. Postoje države, kao što je Angola, koje beleže visok privredni rast i sa kojima Srbija ima tradicionalno dobru saradnju, ali nema ekonomskog savetnika. Takođe, potrebno je preispitati neophodnost prisustva ekonomskog savetnika u Sarajevu, gde je zbog blizine tržišta moguće direktno ugovariti poslove.

Srbiji je potrebna žestoka borba protiv mita i korupcije i rešavanje problema koji su doveli do toga da postane uvoznik mesa, mleka, jabuka. Srbija uvozi 83% svinjskog mesa, a srpske jabuke koje je Hrvatska prošle jeseni otkupila po ceni od 15-20 dinara i uskladištila u hladnjačama, sada se uvoze po ceni od 150 do 180 dinara. Pokret za privredni preporod Srbije pripremio je konkretne projekte čijom realizacijom bi se zaposlilo 150 000 radnika u naredne tri godine. Projektima je predviđeno da se u prve dve godine zasadi, kao poklon, 50 miliona sadnica voća. Za 20 do 30 narednih godina sadnice bi davale tri do pet milijardi dinara bruto proizvoda. To je investicija koja bi iznosila samo 75 miliona evra, a zaposlila bi preko 35 000 radnika na sadnji, izgradnji, preradi povrća itd. Projektima je predviđena izgradnja sto hladnjača za skladištenje voća, izgradnja 150 fabrika za preradu, mesa, mesnih prerađevina, voća, povrća, stočne hrane, 250 malih pogona za proizvodnju raznih vrsta ambalaže od papira, kartona, drveta, stakla, koja može da zaposli preko 7 500 radnika. Izgradnjom hiljadu farmi sitne i krupne stoke prestala bi potreba za uvozom svinjskog i telećeg mesa, a zaposlilo bi se preko 7 500 radnika. Hiljadu farmi za uzgoj kokoši, ćuraka, fazana, prepelica i ostalog organski proizvedenog živinskog mesa može da zaposli preko 15 000 radnika. Izgradnjom staklenika i plastenika na više stotina hektara zaposlilo bi se preko 3 500 radnika. Za realizaciju tih projekata potrebno je i stotinak logističko-distributivnih centara. Izvoz bi bio obezbeđen izgradnjom 10 prodajnih centara tipa "Metro" u Ruskoj Federaciji. U drvnoj industriji, prema ovim projektima, zaposlilo bi se 160 000 radnika. Preduslov za realizaciju ovih projekata je da se donese Zakon o zadružno-akcionarskim društvima, po modelu Francuske koja ima 52 000 zadruga.

Kada je reč o subvencijama za otvaranje radnih mesta, izneto je mišljenje da su subvencije i bankarske garancije bile na raspolaganju i domaćim i stranim preduzećima, ali da domaća preduzeća nisu mogla da ih iskoriste zbog toga što u bilansima i dokumentima nisu prikazivala stvarno stanje, kako bi ostvarivala veću dobit. „Fiat“ i druga preduzeća koja su iskoristila ovu mogućnost, zaposlila su preko 50 000 radnika i pokrenula izvoz proizvoda koji sadrže više od polovine domaćih komponenti. Ova mera, iako nije tržišna, imaće rezultat u izvozu od nekoliko milijardi evra do kraja ove godine. Pored toga, Kragujevac je bio „dolina gladi“ pre privlačenja ove investicije subvencijama.

Izneto je i mišljenje da kratkoročne, jednostavne mere ne mogu da daju rezultat i da je potrebno da se postigne politički i društveni konsenzus oko želje da se krene drugim putem ka cilju, a to je bolji i kvalitetniji život, vladavina prava, slobodno tržište, socijalno odgovorno društvo, odgovornost za vršenje javne funkcije, predstavnička demokratija. Potrebno je rešiti pitanje nelojalne konkurencije među bankama, jer postoje prijateljske banke koje dobijaju poslove suprotno dobrim poslovnim običajima. Izneta je bojazan da novac naših građana nije siguran na štednji, zato što se banke ne usuđuju da prodaju kolateralu i hipoteke iz straha da će se urušiti finansijsko tržište.

Srbija ima četiri miliona i dvesta hiljada hektara obradivog zemljišta, a samo 200 hiljada hektara se navodnjava. Prerađivačka industrija ostvaruje 15 milijardi dinara prometa, a ima mogućnost da ostvari i do 100 milijardi. Za izgradnju solarnih generatora se teško dobijaju dozvole. Regulativa kojom je uređeno vlasništvo nad zemljištem je komplikovana (konverzija, restitucija) i značajno otežava donošenje odluka o ulaganju u svim oblastima. Zbog nedostatka organizacije, u Srbiji u šumama godišnje propadne dve milijarde evra biomase, a na njivama još toliko, zato što se ne koristi kao energent. Razlike između razvijenih i nerazvijenih opština su velike i neophodno je doneti Zakon o socijalnom preduzetništvu kako bi se smanjile.

Prekomerno zapošljavanje je veliki problem javnog sektora i veliki trošak za državu. Problem visoke bankocentričnosti sistema je ozbiljan, tržište kapitala ne postoji, a Komisija za hartije od vrednosti nema funkciju koju bi trebalo da ima. Postojalo je nekoliko inicijativa da se stvori regionalna berza, tržište kapitala za obveznice i akcije, gde bi privreda i građani mogli da dođu do dodatnih sredstava. Porezi i doprinosi su na visokom nivou i guraju privredu u sivu zonu. Većina radnika u Srbiji prima minimalnu zaradu, i zbog toga nije oštećen samo budžet, već i većina zaposlenih koji nemaju kreditnu sposobnost. Postoje paralele sa onim što se danas dešava u Srbiji i u Evropi, koje vode restriktivnu monetarnu i restriktivnu poresku politiku sa fiksnim kursom, sa politikom koja je zaustavila rast u Engleskoj posle Prvog svetskog rata i do devedesetih godina se nije vratila na prihvatljiv odnos javnog duga i bruto društvenog proizvoda.

Ukazano je da ulaganja države u pojedina preduzeća dovode do neravnopravnosti privrednih subjekata na tržištu. Neravnopravnost je prisutna i u oblasti obrazovanja, time što studenti ne mogu da biraju da li će studirati na privatnom ili državnom fakultetu, ukoliko se kvalifikuju za finansiranje iz budžeta. Pacijenti ne mogu da biraju da li će se lečiti u privatnoj ili državnoj praksi, i to nije samo pitanje neravnopravnosti, već i neracionalnosti. Preduzeća u restrukturiranju samo troše novac iz budžeta, što je takođe problem neracionalnosti upotrebe budžetskih sredstava. Domaća preduzeća ne mogu da konkurišu stranim za subvencionisanje otvaranja radnih mesta jer ne mogu da obezbede tržište za plasman proizvoda koji nemaju brend. U ovom trenutku je potrebno da država i društvo u celini ima hrabrosti da uđu u ozbiljne reforme i da se obezbedi ravnopravnost privrednih subjekata. Iznet je primer Gradskog saobraćajnog preduzeća Beograd, koje troši 100 miliona evra iz budžeta od poreskih obveznika i to se ne posmatra kao problem, a kada JP Železnice Srbije potroši 100 miliona, to je problem. Mnogi problemi u funkcionisanju ovih sistema mogli bi se rešiti privatizacijom.

Istaknuto je da bez institucija i bez odgovorne politike nema izlaska iz krize i iznet predlog da predsednik Republike Srbije inicira dogovor predstavnika svih parlamentarnih političkih stranaka oko antikriznih mera. U ministarstvima moraju biti pametni i obrazovani ljudi, koji će koristiti stručna znanja Akademije nauka, fakulteta i instituta, jer će se svetska ekonomija u budućnosti zasnivati na znanju.

Privlačenje stranih direktnih investicija davanjem subvencija za radna mesta dalo je dobre rezultate. Od početka godine, do rasta BDP je došlo zbog rasta izvoza i rasta cena poljoprivrednih proizvoda. Budžetski deficit je rastao uz porast izvoza i stagnaciju inflacije, zato što je budžet planiran u drugim uslovima. Potrebno je izvršiti popis domaćih proizvoda koji imaju brend i raditi na promovisanju njihovog izvoza. Ocenjeno je da je to jedna od ključnih preporuka na zajedničkoj sednici.

Aleksandar Ljubić, državni sekretar u Ministarstvu finansija i privrede, istakao je da u Ministarstvu aktivno rade na popravljanju ambijenta za rad malih i srednjih preduzeća koji su kičma ekonomije zemlje. Prvi rezultati mera koje se sada sprovode i aktivnosti na kojima se trenutno radi biće vidljivi krajem godine. Velika je ekonomska kriza i u Evropi i preliva se na Srbiju, jer je evropsko tržište najveće tržište za plasman proizvoda iz Srbije.

Prilikom zaključivanja sednice, predsedavajuća je ocenila da je neophodan konsenzus svih relevantnih subjekata o suštinskim reformama u ekonomiji Srbije, kao što su restrukturiranje javnog i bankarskog sektora, penzionog fonda, o pitanju otpremnine i subvencija, ulozi ekonomskih savetnika, korišćenju resursa, kao i o pitanjima stranih direktnih investicija. Obrađeni tonski snimak sednice biće dostavljen Ministarstvu finansija i privrede radi informisanja i eventualnog predlaganja i preduzimanja mera iz svoje nadležnosti. Zajednička sednica dva odbora je dobar primer saradnje i treba da postane praksa da se sastaju jednom u dva meseca i, u dijalogu stručne javnosti, parlamenta i izvršne vlasti, iznesu ocenu stanja i predlažu rešenja.

U diskusiji su učestvovali: Aleksandra Tomić, Vesna Kovač, Vladimir Ilić, Dragomir Karić, Miodrag Nikolić, Vladimir Marinković, Boško Ristić, Vojislav Vujić, Đorđe Stojšić, Zoran Anđelković, Marko Atlagić i Aleksandar Ljubić.

Sednica je zaključena u 14,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić